Зграда је била четвороспратница у центру Стаљинграда, изграђена паралелно уз обалу реке Волге, на великом тргу "9. јануар“. Кућу су напали немачки војници, септембра 1942. Вод 13. Гардијске армије је добио наређење да заузме зграду и да је брани. Водом је командовао млади Јаков Павлов, који је замењивао свог повређеног надређеног. Напад је био успешан, мада је само четворица војника преживело борбу. Они су сами наставили да бране зграду. После неколико дана, коначно је стигло појачање, које је донело браниоцима митраљезе, против-тенковске пушке и минобацаче. Сада је било 25 бранилаца, и они су окружили зграду бодљикавом жицом и минским пољима, и поставили против-тенковска и митраљеска гнезда на прозорима. Зарад боље интерне комуникације и дотура опреме, пробили су пролазе у зидовима у подруму и на горњим спратовима, и ископали комуникациони ров до совјетских спољних положаја. Намирнице су им дотуране кроз ров или помоћу бродова који су прелазили реку, упркос немачким ваздушним ударима и артиљерији.